Ida S
1Ida Sang Prabu Hiskia madeg ratu ring Yehuda, rikala ida mayusa slae taun, tur ida mrentah ring Yerusalem sangalikur taun suenipun. Biang idane mapesengan Abia, okan Dane Sakaria.
2Ida ninutin tetuladan leluur idane Sang Prabu Daud, tur ida nglaksanayang paindikan sane ngledangin pakayunan Ida Sang Hyang Widi Wasa.
Ida S
3Ring sasih sane kaping pisan, ring taun sane kaping pisan panyeneng Ida Sang Prabu Hiskia, ida mukak malih gapura-gapuran Perhyangan Agunge, saha kabecikang malih.
4Ida munduhang parapandita miwah parawong Lewine ring natar Perhyangan Agunge sane bedangin.
5Irika ida ngandika ring dane sareng sami, sapuniki: “Paman parawong Lewi, paman patut nyuciang ragan pamane, tur suciangja Perhyangan Agung Ida Sang Hyang Widi Wasa, Widin leluur pamane. Kisidangja uli tengah Perhyangan Agunge sakancan barang ane ngletehin Perhyangane ento.
6Paraleluur iragane suba tusing satia teken Ida Sang Hyang Widi Wasa, Widin iragane, tur nglaksanayang paundukan ane tusing ngledangin pakayunan Idane. Dane pada ngutang Ida tur ngurinin tongos Idane malinggih.
7Dane pada ngubetang lawang-lawang Perhyangan Agunge, nampeh lampu-lampunne tur tusing morbor menyan wiadin ngaturang aturan maborbor di Perhyangan Agung Widin wong Israele.
8Malantaran unduke ento, Ida Sang Hyang Widi Wasa suba duka teken gumi Yehuda muah kota Yerusaleme, tur sakancan paundukan ane suba tiwakang Ida teken gumi Yehuda muah kota Yerusaleme ento suba nengkejutang muah ngresresin anake makejang. Paman ajak makejang suba tatas nawang teken paundukane ento.
9Paraleluur iragane pada pejah di pasiatan muah pianak somah iragane kajuang dadi tawanan.
10Ane jani tiang makeneh ngae prajanjian ngiring Ida Sang Hyang Widi Wasa, Widin Israele, apanga Ida tusing nu duka teken iraga.
11Paman ajak makejang, eda pesan paman lemenah. Tuah paman ane suba kaselik baan Ida Sang Hyang Widi Wasa, buat morbor menyan di ayun Idane muah nuntun rakyate mabakti di ayun Idane.”
12Parawong Lewine sane pada mapunduh irika, inggih punika: Saking palingsehan Kehat: Dane Mahat okan Dane Amasai miwah Dane Yoel okan Dane Asarya. Saking palingsehan Merari: Dane Kis okan Dane Abdi miwah Dane Asarya okan Dane Yehaleleel. Saking palingsehan Gerson: Dane Yoah, okan Dane Sima miwah Dane Eden okan Dane Yoah. Saking palingsehan Elisapan: Dane Simri miwah Dane Yeiel. Saking palingsehan Asap: Dane Sakaria miwah Dane Matanya. Saking palingsehan Heman: Dane Yehiel miwah Dane Simei. Saking palingsehan Yedutun: Dane Semaya miwah Dane Usiel.
13(29:12)
14(29:12)
15Parawong Lewine punika raris munduhang semeton-semetonnyane sami, tur dane sareng sami raris pada masuci manut sopacaraning agama. Sasampune punika, sairing ring pangandikan ida sang prabu ring dane sareng sami, dane raris ngawitin nyuciang Perhyangan Agunge manut sopacaraning agama, satinut ring pidabdab Ida Sang Hyang Widi Wasa.
16Parapanditane raris ngranjing ka Perhyangan Agung, buat nyuciang Perhyangane punika, tur sakancan barang sane leteh sane wenten ring Perhyangan Agung makasami kabakta medal ka natar Perhyangane. Irika wong Lewine raris ngambil barang-barang sane leteh punika makasami, tumuli kabakta ka jabaan kotane ring Lebak Kidrone.
17Pakaryane punika kamimitin ring tanggal apisan, ring sasih sane kaping pisan. Ring rahina sane kaping kutus parapanditane muputang pakaryane punika makasami, rauhing rongan Perhyangan Agunge sane ring ajeng. Sasampune punika malih kutus rahina suennya, dane nglanturang makarya, kantos rauh tanggal nembelas ring sasihe punika, buat nabdabang Perhyangan Agunge jaga kanggen genah mabakti.
Perhy
18Irika wong Lewine raris nguningayang indike punika makasami ring Ida Sang Prabu Hiskia, sapuniki: “Titiang sareng sami sampun nyuciang Perhyangan Agunge punika makasami, rauhing pamorboran aturane, meja genah aturan rotine sane suci miwah sakancan prabotnyane.
19Titiang taler sampun ngwaliang sakancan prabot sane kakaonang antuk Ida Sang Prabu Ahas, daweg idane nenten satia ring Ida Sang Hyang Widi Wasa, tur barang-barange punika sampun malih suciang titiang. Sane mangkin barang-barange punika makasami genahang titiang ring ajeng pamorboran aturan Ida Sang Hyang Widi Wasa.”
20Ida Sang Prabu Hiskia digelis maumang parapamimpin kotane, tur sinarengan ida raris lunga ka Perhyangan Agung.
21Ida sareng sami raris ngaturang aturan buat panyupat dosa-dosan kulawargan ida sang prabu, dosa-dosan wong Yehudane miwah buat nyuciang Perhyangan Agunge punika. Aturane punika marupa: banteng jagiran pitung ukud, biri-biri muani pitung ukud, pianak biri-biri pitung ukud miwah kambing muani pitung ukud. Ida sang prabu raris ngandikayang parapanditane, parakaturunan Dane Harun, ngaturang wewalungane punika makadados aturan ring pamorboran aturane.
22Parapanditane punika raris nampah bantenge punika riinan, sasampune punika raris biri-biri miwah pianak biri-birine tur getih asing-asing aturane punika kaketisang ring pamorboran aturane.
23Pamuputipun dane raris ngambil kambinge punika kabakta ka ajeng ida sang prabu miwah ring arepan pasamuane sami, mangda ida miwah pasamuane ngungkulang tangan ring duur kambing-kambinge punika.
24Sasampune punika parapanditane raris nampah kambinge punika, tur getihnyane kasriokang ring pamorboran aturane, makadados aturan panyupat dosan rakyate makasami. Santukan ida sang prabu sampun ngandikayang ngaturang aturan maborbor miwah aturan panyupat dosa punika pabuat wong Israele makasami.
25Ida sang prabu ngiringang sapatitah Ida Sang Hyang Widi Wasa sane sampun kapaicayang ring Ida Sang Prabu Daud malantaran Dane Gad, nabi druen ida sang prabu miwah malantaran Nabi Natan. Ida ngenahang wong Lewine ring Perhyangan Agung, saha kadulurin antuk agem-ageman tetabuhan, minakadinipun: cengceng, rebab miwah rebana,
26miwah tetabuhan sane pecak kanggen antuk Ida Sang Prabu Daud. Parapanditane taler ngadeg irika saha ngagem trompet.
27Ida Sang Prabu Hiskia raris ngandikayang mangda aturan maborbor punika katurang tur ritatkala aturane punika ngawitin katurang, rakyate raris pada makidung muji Ida Sang Hyang Widi Wasa, miwah juru tabuhe pada ngawitin nyuarayang trompet, nabuh sakancan tetabuhane sane lianan.
28Sakancan anake sane wenten irika sami pada ngaturang sembah, kadulurin antuk kidung miwah suaran tetabuhan kantos sakancan aturane punika telas maborbor.
29Sasampune punika, Ida Sang Prabu Hiskia miwah rakyate raris pada sumungkem ring ayun Ida Sang Hyang Widi Wasa.
30Ida sang prabu miwah pamimpin bangsane punika raris ngandikayang parawong Lewine makidung muji Ida Sang Hyang Widi Wasa nganggen kidung pujian sane kakawi antuk Ida Sang Prabu Daud miwah Nabi Asap. Irika rakyate makasami raris makidung saha suka rena, sarwi sumungkem nyumbah Ida Sang Hyang Widi Wasa.
31Ida Sang Prabu Hiskia raris ngandika ring rakyate sami sapuniki: “Ane jani nyama suba pada suci. Lautangja ngaturang aturan panyuksma teken Ida Sang Hyang Widi Wasa.” Rakyate sami pada sairing, tur ring pantarannyane wenten taler sane saking suka lila makta wewalungan buat jaga katurang makadados aturan maborbor.
32Ipun sareng sami makta banteng jagiran pitung dasa ukud, biri-biri satus ukud miwah panak biri-biri satak ukud makadados aturan maborbor ring ayun Ida Sang Hyang Widi Wasa.
33Ipun taler makta banteng jagiran tigang atak ukud miwah biri-biri tigang tali ukud makadados aturan sane jaga katunas antuk rakyate.
34Santukan parapanditane nenten cukup akeh danene buat nampah wewalungane punika makasami, irika wong Lewine raris nulungin dane, ngantos pakaryane punika puput, tur kantos panditane pada puput masuci. (Parawong Lewine pada selegan masuci bandingang ring parapanditane.)
35Sajaba ngaturang aturan sane maborbor, parapanditane taler polih tetegenan buat morbor muluk sane katurang saking aturan-aturan sane katunas antuk rakyate miwah mriokang anggur sane katurang sasarengan ring aturane maborbor. Malantaran punika pangubaktine ring Perhyangan Agung raris malih kamimitin.
36Ida Sang Prabu Hiskia miwah rakyate sami pada masuka rena, santukan Ida Sang Hyang Widi Wasa sampun mapaica pitulungan ring ida miwah ipun sareng sami, buat nglaksanayang paindikane punika saha gelis pisan.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn unk unk ban_Latn ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn